**Monodráma** je dramatický žáner pre jedného herca, ktorý môže hrať jednu alebo aj viac postáv; je jednou z foriem divadla jedného herca.

História
--------

Monodráma sa objavovala už v antickej dráme, kde bola významnou súčasťou starogréckeho divadla. Výrazný rozmach monodráma zaznamenala v Anglicku počas viktoriánskej éry, kedy sa po prvýkrát etablovala ako žáner. V opera sa monodráma pôvodne objavovala vo forme melodrámy. Prvky monodrámy implantovali do svojich vystúpení aj mnohí moderní umelci, najmä performanceri (napr. Laurie Andersonová)

Charakteristika
---------------

Základným špecifikom divadla jedného herca je samotný herec. Jeho existencia na javisku, vystupovanie i charizma jednoznačne ovplyvňuje celkový výsledok i všetky ostatné prvky inscenácie. Ako poznamenáva J. Grossman, divadlo jedného herca nadväzuje na *„tradíciu monológu ako postupu výsostne dramatického a divadelného, prastarého a vždy a v najrôznejších poetikách odskúšaného."* 
Podstatou monodrámy je teda monológ, *„rozhovor, ktorý vedie postava sama so sebou."* V skutočnosti však monodráma nie je iba samotný monológ, ale tento má v sebe aj konflikt dialógu, v rámci ktorého partnerom herca na javisku sa stáva divák.

Divadlo jedného herca si vyžaduje osobitý spôsob herectva – úprimný, bez pretvárky. Aj keď tento typ divadla pripúšťa istú mieru štylizácie, nadviazanie kontaktu s divákom musí byť autentické. 
Účinkovanie samotného herca na scéne kladie na neho oveľa vyššie nároky – stránke psychickej i fyzickej. Je to pohyb na hrane, kedy každé zle zvolené slovo, neadekvátna intonácia či nepatričný pohyb môžu nenávratne zrušiť kúzlo okamihu. Dôležitú úlohu v monodráme spĺňa rekvizita – tá môže byť personifikáciou, pomáha hercovi konať, prostredníctvom nej môže herec vyjadriť vzťah k inej (neprítomnej) osobe. Keďže tento spôsob divadla má oveľa menšiu možnosť využívať technické alebo výtvarné efekty, do popredia sa dostávajú téma a obsah.

Špecifickosť a sila divadla jedného herca tkvie predovšetkým v téme, v obsahu. Keďže tento spôsob divadla má oveľa menšiu možnosť využívania technických či výtvarných efektov, téma a obsah sa dostávajú do popredia. *„Alfou i omegou naozaj zaujímavej monodrámy je text.... Text musí priniesť veľkú dramatickú situáciu, ktorá jednak umožní divákovi rýchlo prijať konvenciu divadla jedného herca a ktorá má sama v sebe obsiahnutú nutnosť konania. To, že postava monodrámy by mala mať osud s veľkým mravným konfliktom a jej téma by mala rezonovať s divákovou každodennou skúsenosťou, považujem za samozrejmé."* (R. Růžička) 

Dĺžka inscenácie je obvykle výrazne kratšia oproti iným divadelným hrám a zvyčajne pozostáva z jediného dejstva.

Výber z významných svetových monodrám
-------------------------------------

* Anton Pavlovič Čechov: *O škodlivosti tabaku*
* István Örkény: *Mačacia hra*
* Jean Cocteau: *Ľudský hlas*
* Samuel Beckett: *Krappova posledná páska*
* Patrik Süskind: *Kontrabas*
* Mattias Brunn: *Po Fredrikovi*
* Roberto Athayde: *Pani Margaréta*
* Dario Fo: *Mystero buffo*

Výber z realizovaných monodrám na Slovensku
-------------------------------------------

* Milka Zimková: *Neveľo nás idze, neveľo nám treba* (h. Milka Zimková, 1979)
* Milka Zimková: *Sojka* (h. Milka Zimková, 1980)
* Milka Zimková:  *Čas kikiríkania alebo Bonsuár, umelci*  (h. Milka Zimková, 1980)
* Anton Pavlovič Čechov: *Monológ o tabaku* (h. Anton Korenči, 1986)
* Patrik Süskind:  *Kontrabas* (h. Martin Huba, 1988)
* Jana Juráňová: *Salome* (h. Jana Bittnerová, 1988)
* Georg Kreisler: *Lola Blau* (h. Nela Valentová, 1993)
* Árpád Göncz: *Dnešná Médea* (h. Adela Gáborová, 1996)
* Ivan Martinka: *Šalom Alejchem* (h. Ivan Martinka, 2000)
* Willy Russel: *Shirley Valentine* (h. Zuzana Kronerová, 2004)
* Rastislav Ballek: *Tiso* (h. Marián Labuda, 2005)
* Caspar Ester: *Au – revoir* (h. Ľudmila Lukačíková, 2007)
* Éric-Emmanuel Schmitt: *Evanjelium podľa Piláta* (h. Ján Kožuch, 2008)
* Sláva Daubnerová: *M.H.L.*  (h. Sláva Daubnerová, 2010)
* Rastislav Ballek: *Hollyroth, anebo Robert Roth spívá Jana Hollého mrzkosti a pomerkováňá* (h. Robert Roth, 2010)
* Leslie Ayvazianová: *Skok z výšky* (h. Eva Pavlíková, 2010)
* Rainer Lewandowski:  *Hamlet dnes nebude* (h. Ján Mistrík, 2012)
* Peter Turrini: *Hotovo, schluss...*  (h. Miro Noga, 2012)
* Andrej Kalinka/Ivan Martinka: *Bartimejove pašije* (h. Ivan Martinka, 2012)

Referencie
----------

1. ↑  GROSSMAN, Jan. *Poznámky k monodramatu*. Praha : SČDU, 1989. S. 39. (po česky)
2. ↑  PAVIS, Patrice. *Divadelný slovník*. Bratislava : Divadelný ústav, 2004. ISBN 8088987245.
3. ↑  ŠIMOVÁ, Zuzana. *Divadlo jedného herca* [online]. Ostium 4/2013. Dostupné online.
4. ↑  RŮŽIČKA, Rudolf. *Dopis*. Praha : SČDU, 1989. S. 70. (po česky)